九日次定國韵
作者：蘇軾
朝代：宋

paragraphs: 朝菌無晦朔，蟪蛄疑春秋。
南柯已一世，我眠未轉頭。
仙人視吾曹，何異蜂蟻稠。
不知蠻觸氏，自有兩國憂。
我觀去來今，未始一念留。
奔馳竟何得，而起無窮羞。
王郎誤涉世，屢獻久不酬。
黄金散行樂，清詩出窮愁。
俯仰四十年，始知此生浮。
軒裳陳道路，往往兒童收。
封侯起大第，或是君家騶。
似聞負販人，中有第一流。
炯然徑寸珠，藏此百結裘。
意行無車馬，倏忽略九州。
邂逅獨見之，天與非人謀。
笑我方醉夢，衣冠戲沐猴。
力盡病騏驥，伎窮老伶優。
北山有雲根，寸田自可耰。
會當無何鄉，同作逍遥遊。
歸來城郭是，空有纍纍丘。